**Osnaživanje djece i mladih tijekom i nakon pandemije: Posjetite novu online platformu Grada Zagreba “Podrška na dlanu”**

Online platforma Grada Zagreba [**“Podrška na dlanu”**](https://www.zagreb.hr/podrska-na-dlanu/158212?fbclid=IwAR2OdcQrbtDKV7oPbaB_wHC-MMIMYz_dVAHFpsPiKuZuRJzn08L-s-Ylcxo), usmjerena na jačanje mentalnog zdravlja djece i adolescenata, predstavljena je 10. lipnja 2020. na konferenciji za medije s temom “Mentalno zdravlje djece i mladih”. Svi sadržaji na toj platformi su besplatni, a njihovi su autori stručnjaci iz zdravstvenih ustanova Grada Zagreba. Platformu su predstavili gradonačelnik Milan Bandić, ravnateljica Poliklinike [**prof. dr. sc. Gordana Buljan Flander**](https://www.poliklinika-djeca.hr/o-poliklinici/nas-tim/ravnateljica/prof-dr-sc-gordana-buljan-flander/), predsjednica [**Povjerenstva za zaštitu mentalnog zdravlja djece i mladih Grada Zagreba**](https://www.poliklinika-djeca.hr/aktualno/novosti/osnovano-povjerenstvo-za-zastitu-mentalnog-zdravlja-djece-i-mladih-grada-zagreba-tijekom-i-nakon-covid-19-krize/) tijekom i nakon COVID-19 krize i psihologinja Poliklinike [**Ella Selak Bagarić**](https://www.poliklinika-djeca.hr/o-poliklinici/nas-tim/psiholozi/ella-selak-bagaric/), članica Povjerenstva.  
  
Cilj projekta platforme [**“Podrška na dlanu”**](https://www.zagreb.hr/podrska-na-dlanu/158212?fbclid=IwAR2OdcQrbtDKV7oPbaB_wHC-MMIMYz_dVAHFpsPiKuZuRJzn08L-s-Ylcxo) je osnaživanje i jačanje psihološke otpornosti djece i mladih kroz izravnu podršku i podršku njihovim roditeljima, odgajateljima, nastavnicima, stručnim suradnicima i stručnjacima mentalnog zdravlja. Dijeljeni sadržaji objedinjuju ideje za osmišljavanje slobodnog vremena djece i mladih te savjete za jačanje pozitivnih strategija suočavanja sa stresom, a uključuju pisane, slikovne i video sadržaje namijenjene jačanju otpornosti i njegovanju mentalnog zdravlja djece i mladih. Platforma [**„Podrška na dlanu“**](https://www.zagreb.hr/podrska-na-dlanu/158212?fbclid=IwAR2OdcQrbtDKV7oPbaB_wHC-MMIMYz_dVAHFpsPiKuZuRJzn08L-s-Ylcxo) posebno vodi računa o osiguravanju dostupnosti usluga djetetovoj zajednici, oslanja se na postojeće resurse i kapacitete, odnosno znanje i iskustvo stručnjaka Grada Zagreba, te promiče koordiniranost, međusektorsku suradnju i zajedničku inicijativu u zaštiti mentalnog zdravlja najmlađih.

Posjetite „Podršku na dlanu“ na poveznici: <https://zagreb.hr/podrska-na-dlanu/158212>